Les Animacions Lectores gratuïtes tornen a la Biblioteca Infantil
2025-07-24

Arriba la tardor i, amb ella, la Biblioteca Infantil de Burjassot vol donar la benvinguda a la nova estació amb una nova vesprada gratuïta d’Animació a la Lectura. Serà el dimarts 24 de setembre, a les 18.00 hores.

La Biblioteca Infantil anima a les xiquetes i els xiquets de Burjassot a entrar en la tardor de la mà d’un llibre genial, El ladrón de hojas i dels seus protagonistes, un esquirol preocupadísim pel seu arbre. Totes i tots els participants es passejaran per un bosc tardorenc perquè està passant una cosa estranyíssima. Algunes fulles han desaparegut, qui està robant-les? Trobaran a aquest particular lladre?

Després de llegir aquest divertit conte, els xiquets i xiquetes presents faran el seu xicotet homenatge a la tardor. A la biblioteca també han arribat un munt de fulles, que s’han arreplegat després que caigueren dels seus arbres i es penjaran per la biblioteca, es podran dibuixar les seues siluetes en cartolina o crear cares i personatges a partir de les seues formes.

Una divertidíssima vesprada d’animació lectora i foment de la lectura per a totes les edats.